google/wiki40b huggingface dataset:
Burundis sentralbank

Burundis sentralbank (fr: Banque de la République du Burundi) er sentralbanken i en østafrikanske republikken Burundi. Sentralbanken ble etablert i 1964, og har sitt hovedsete i hovedstaden, Bujumbura.

Bakgrunn

Sentralbankfunksjonen i Burundi har sammenheng med landets politiske historie. Burundi ble kolonisert på 1800-tallet, og var fra 1884 til 1918 en del av Tysk Østafrika. Under første verdenskrig erobret Storbritannia og Belgia det meste av Tysk Østafrika, og Burundi ble overgitt til Belgia da krigen endte i 1918. Fra 1916 til 1962 var Burundi en del av Ruanda-Urundi, før landet fikk sin uavhengighet fra Belgia 1. juli 1962. Etter dette tok det ca. to år før styresmaktene i Rwanda og Burundi var helt separert fra hverandre.

Sentralbankfunksjonen

Fra 1916 til 1952 var det «Banque du Congo Belge» (BCB) som fungerte som valutautsteder. Etter dette overtok «Banque Centrale du Congo Belge et du Rwanda-Urundi» (BCCBRU). Fra 4. august 1960 hadde Rwanda og Burundi en felles sentralbank, «Banque d'Emission du Rwanda et du Burundi» (BERB), men etter at Rwanda og Burundi ble selvstendige land i 1962 ble «Banque du Royaume du Burundi» etablert 9. april 1964, med oppstart 19. mai samme år. 
Dagens navn, «Banque de la République du Burundi» ble vedtatt etter at landet ble erklært republikk (av Michel Micombero Ntare) 28. november 1966. Navnet er nedfelt i Dekret nr. 1/60 den 28. april 1967 (Décret-loi N° 1/60).

Organisasjon

Sentralbankens ledelse (La Direction) består av en sentralbanksjef og to visesentralbanksjefer «1er Vice Gouverneur» og «Vice Gouverneur». 
Pr mars 2018 er Jean Ciza sentralbanksjef. Han erstattet Gaspard Sindayigaya i august 2012, etter han hadde hatt stillingen siden 2007.
Hovedkontoret ligger i hovedstaden, Bujumbura, men den har også etablert kontorer i Gitega (1982) sentralt i Burundi og Ngozi (1986) i nord. Disse kontorene er etablert for å bedre bankenes infrastruktur, og dermed bidra til utviklingen i landet. 
Fra 169 ansatte i 1964 har banken i dag 493 ansatte, hvorav 215 kvinner. Det er 23 ansatte i Gitega og 33 i Ngozi.
En spjutkastares visor

En spjutkastares visor er et musikkalbum av Cornelis Vreeswijk, utgitt i 1980.
Martin Braithwaite

Landslaget

5. juni 2013 fikk han sin første landskamp for Danmark mot Georgia. Han scoret sitt første landslagsmål for Danmark mot Polen.
Han ble tatt ut i Danmarks tropp til VM i fotball 2018 i Russland.
Stan Marsh

Stan Marsh er en fiktiv person og en av de fire hovedpersonene i den animerte amerikanske tv-serien South Park. Stan er 9 år i serien og er bestevenn med Kyle Broflovski. Stan har også en storesøster som heter Shelly Marsh som iblant slår ham. Hans foreldre er Randy Marsh og Sharon Marsh, og de bor sammen i byen South Park. Det er også Stan som som oftest uttaler den kjente replikken «Oh my God! They killed Kenny!» når Kenny dør i en episode.
Han kan ved visse sammenhenger være guttenes anfører. Stan er forelsket i Wendy Testaburger, og en stadig tilbakevendende spøk er at Stan kaster opp hver gang Wendy snakker til ham. Stan er den mest normale i gjengen, da han ifølge produsentene er en blanding av de andre karakterene sine særtrekk.
Stan er også basert på den ene South Park-skaperen Trey Parker (som også har stemmen til figuren), og har samme fødselsdato og samme navn på familiemedlemmer. Det sies også at Stan sine meninger i serien generelt også er Trey Parker sine.
Tsjita (elv)

Tsjita (russisk: Чита), lokalt også kalt Tsjitinka (russisk: Читинка), er ei elv i Zabajkalskij kraj i Russland. Den er 160 km lang, og er ei sideelv til Ingoda (i Amurs nedbørfelt). Elva har sitt utspring i Jablonovyjfjellene og renner derfra mot sør-sørvest, til den munner ut i Ingoda i byen Tsjita (som er oppkalt etter elva).
Elva er sterkt forurenset, spesielt på grunn av avløp fra byen Tsjita. I årene etter Sovjetunionens fall ble det også bygget et stort antall feriesteder (datsjaer) langs elva. Dette, sammen med utfyllinger og andre inngrep i elveleiet, har gjort at elva har blitt smalere og at vannstanden har økt. På grunn av dette har faren for flom i elva om våren økt betydelig.
Gåten Kaspar Hauser

Handling og bakgrunn

Filmen bygger på den sanne historien om Kaspar Hauser, en ung gutt som plutselig dukket opp i den tyske byen Nürnberg våren 1828. Hauser var fremmed for alle og kunne knapt nok gå eller snakke. Han skal seinere ha forklart at han var blitt holdt fanget i en kjeller så lenge han kunne huske, og at han var blitt sluppet fri av uviss grunn. Filmen viser hvordan Professor Daumer forsøker å ta seg av gutten og innlemme ham i samfunnet, og beskriver merkelige enkeltepisoder fram til Hauser blir overfalt og seinere dør av skadene.
Herzog er kjent for sin fascinasjon for menneskelig galskap og det som er uforståelig og annerledes. Dette viser også valget av hovedrolleinnehaver: 17-åringen Kaspar Hauser blir spilt av Bruno S., en 41-åring som selv ble mishandlet som barn og tilbrakte store deler av livet på mentalsykehus før han som voksen forsøkte å livnære seg som kunstner.
Filmen kjempet om Gullpalmen under Filmfestivalen i Cannes i 1975. Der mottok den tre andre priser, deriblant juryens hovedpris og den økumeniske jurys pris.
Universal Orlando Resort

Universal Orlando Resort er en fornøyelsespark i Orlando, Florida. Parken er et felles samarbeid mellom NBC Universal og Blackstone Group. Anlegget består av tre temaparker (Universal Studios Florida, Universal's Islands of Adventure og The Wizarding World of Harry Potter), Universal CityWalk, Wet 'N Wild, og tre Loews Hotels. Universal Orlando Resort er det største eiendom som eies av Universal Studios Theme Park, det er også det nest største parken i Greater Orlando, etter Walt Disney World Resort.

Beliggenhet

Universal Orlando er plassert sør for International Drive Resort. Parken er direkte tilgjengelig fra I-4 via Exit 74B, som munner ut i østgående kjørefelt på Universal Boulevard, og vestover til Hollywood Way.

Universal Studios Florida

Universal Studios Florida, åpnet den 7. juni 1990, og er en ordentlig temapark som lar besøkende "Ride the Movies". Temaene i Universal Studio's tatt ut fra de største filmene og får gjestene til å føle at de er på filmsettet. Parken består av seks temaer områder – Hollywood, Production Central, New York, San Francisco / Amity, World Expo og KidZone.

Universal's Islands of Adventure

Islands of Adventure åpnet i mai 1999. Parken består av sju "øyer", hver med sitt eget tema. Besøkende starter i Port of Entry og komme seg gjennom de forskjellige øyene – Marvel Super Hero Island, Toon Lagoon, Jurassic Park, The Lost kontinentet, Seuss Landing og den nyeste The wizarding world of Harry Potter.

Universal CityWalk

Universal CityWalk omfatter mange restauranter, butikker og klubber. Det er også her man finner Margaritaville, NBA City Cafe, NASCAR Cafe, Hard Rock Cafe og Hard Rock Live, og Emeril's. Klubbene på CityWalk omfatter Latin Quarter, The Groove, Pat O'Briens, Rising Star, Bob Marley, Red Kokos, og Cigarz.

Resorts

Anlegget har tre offisielle hoteller: Loews Royal Pacific Hotel, Hard Rock Hotel og Loews Portofino Bay Hotel. Alle tre hotellene har fått AAA Four Diamond rating, og ligger i nærheten av Universal Orlando fornøyelsesparkene. Hotellene tilbyr gjestene gratis vann, drosje eller shuttle buss til Universal Orlando fornøyelsesparkene.
Hedypathes

Utseende

Middelsstore, gråspraglete trebukker, forholdsvis tettbygde med kraftige bein, kontrastrikt tegnede. Kamuflasjefargen ligner på lavkledte trestammer. Antennene er noe kortere enn kroppen. Pronotum er nærmest sekskantet med en kraftig pigg midt på siden.

Levevis

Larvene lever i død ved.

Utbredelse

Slekten er utbredt i Guyana, Brasil, Paraguay og Argentina.
King Haakon Bay

King Haakon Bay er en vik på sørkysten av øya Sør-Georgia. Vika er omtrent 9,6 km lang og 2,4 km bred. Vika fikk sitt navn i 1912 av norske hvalfangere som oppkalte den etter Kong Haakon VII.
Queen Maud Bay ligger like i nærheten.
Ernest Shackleton kom til Cave Cove i King Haakon Bay i mai 1916 på jakt etter hjelp for sine skipsforliste mannskaper på Elefantøya.
Kommandør Treholt & Ninjatroppen

Bakgrunn

Filmen er løst basert på historien til den norske politikeren og diplomaten Arne Treholt, som i 1985 ble dømt for landsforræderi og spionasje på vegne av Sovjetunionen og Irak. I 2006 skrev forfatter Thomas Cappelen Malling boken Ninjateknikk II. Usynlighet i strid. Av Arne Treholt, som gir seg ut for å være en militær feltmanual i ninjateknikker fra 1978, skrevet av «kommandør Arne Treholt». Boken har fått en slags kultstatus og har solgt i om lag 5 000 eksemplarer.
I desember 2008 ble det annonsert at Norsk filminstitutt ville gi støtte til en film av Cappelen Malling med 10 millioner kroner, det til tross for at forfatteren ikke hadde noen tidligere erfaring fra filmindustrien. Hans bok gir grunnlaget for filmen, hvor et Parallelt univers med kommandør Treholt leder en gruppe ninjaer underlagt Kong Olav V for å kjempe mot Sovjetunionen. Cappelen Malling beskriver filmen som «alternativ historie», men i form av at all historie er alternativ. Arne Treholt har angivelig gitt sin tillatelse til både boken og filmen.
Filmens arbeidstittel var Nytt norsk håp, og det totale budsjettet var på 19 millioner kroner. Innspillingen startet i mai 2009 og det ble fra Norsk filminstitutt bevilget 10 millioner kroner i produksjonsstøtte.

Handling

Filmens handling er lagt rett før Arne Treholts arrestasjon i 1984, og gir en alternativ handling om hvordan «kommandør Arne Treholt» og hans Ninjatropp redder Norge under den kalde krigen. Grupperinger i Norge kalt Stay Behind blir finansiert av CIA og planlegger å gjennomføre en rekke falske terroraksjoner mot norske mål for å opprettholde frykten for krig mot Sovjetunionen. HM Kongens Ninjatropp, under ledelse av kommandør Arne Treholt, har sin base på idylliske Gressholmen ute i Oslofjorden og blir en slags motpol til Stay Behind-grupperingene da de flere ganger redder landet fra krig mot landet fra øst. Treholt har et personlig forhold til Kong Olav, og Ninjatroppen er sammensatt av ulike personligheter med ulike fagfelt.
Ninjatroppen gjennomsøker først hver eneste fjord etter sovjetiske ubåter da presseoppslag om mulige observasjoner gjorde at alle var på utkikk etter ubåter. Deretter gjør de det de kan for å forhindre sabotasje både på norske installasjoner i Nordsjøen og på fastlandet. Stay Behind, under streng ledelse av Otto Meyer, erfarte stadig at deres sabotasje- og terrorplaner ble mislykket som følge av Ninjatroppen og iverksetter dermed en ordre om å uskadeliggjøre kommandør Treholt.
Filmen tar i bruk flere virkelige hendelser og aktuelle film- og nyhetsklipp fra Norge på 1980-tallet, som blir flittig brukt underveis for å underbygge handlingen. Filmen tar også i bruk spesialeffekter kjent fra 1980-tallet, i tillegg til at påføringene av disse er «gjort bevisst dårlige» og synlige for seeren, noe som gjør sitt til å skape en spesiell ramme rundt filmen. Det blir også brukt en rekke modelleringer, som i form kan minne om Flåklypa Grand Prix fra 1975.
Stylteteger

Utseende

Små til middelsstore, smale, langstrakte, oftest mørkfargede teger. Beina og antennene er lange og tynne. Disse insektene kan ofte minne om mygg.

Levevis

Stylteteger finnes på mange ulike leveområder (habitat). De fleste lever på planter, noen på jordoverflaten. Familien ser ut til stort sett å være planteetere. Mange lever på planter som er kledt med kjertelhår, de lange beina og den lange sugensnabelen kan være tilpasninger til å unngå disse. Noen arter ser ut til å være i alle fall delvis rovdyr, og angriper blant annet bladlus.
Stylteteger har ufullstendig forvandling, overgang fra nyklekt larve til det voksne kjønnsmodne insektet går gradvis gjennom flere nymfestadier.
To små planeter – Svensen synger Eidsvåg

To små planeter – Svensen synger Eidsvåg er et musikkalbum med Grethe Svensen, utgitt i 2001.
Sonans privatgymnas

Historie

Sonans ble opprettet som Stavanger Private Gymnas våren 1989. Navnet ble endret til Sonans i 1999.

Sonans Gruppen

Sonans utdanning er en del av Sonans Gruppen. Kontoret er lokalisert i Oslo og dekker støtte-/stabsfunksjoner opp i mot alle skolene i Sonans. 
-

Sonans Utdanning

Sonans Utdanning er en kjede av skoler for allmennfaglig videregående utdanning for privatister. Det er privatgymnas i Bergen, Bodø, Drammen, Fredrikstad, Haugesund, Kristiansand, Lillestrøm, Oslo, Porsgrunn, Sandvika, Stavanger, Tromsø og Trondheim. Undervisningen foregår på kortere tid enn på videregående skoler, men med flere timer i uken. Elever kan også ta enkeltfag for å forbedre vitnemålet sitt eller for å oppnå allmenn studiekompetanse. Ved endt undervisning går alle elever opp til eksamen som privatister.

Videregående skole

Alle videregående skoler er pr. 2017 solgt ut av Sonans-konsernet, og skolen fremstår som en ren privatistskole, i likhet med Bjørknes.

Nettstudier

Sonans Nettstudier er en nettbasert videregående skole med allmenne fag. Elevene ved dette tilbudet har samme rettigheter og muligheter som privatister ved de øvrige skolene i Sonans.
Niese

Niese er en slektsbenevning for datteren til noens bror eller søster. En kan også benytte ordet brordatter eller søsterdatter for å klargjøre slektskapet.
Ordet «niese» kommer fra fransk neveu, av latin nepos med samme betydning. Det tilsvarende ordet for gutter, «nevø», har en lignende avledning.
Tajay Gayle

2017

Gayle hoppet 8 meter i lengde første gang i februar 2017, da han hoppet 8,00 meter under Milo Western Relays. Han vant lengdehopp i flere stevner på Jamaica i 2017, bl.a. UWI Invitational og to JAAA All Comers Meet-stevner. Under Jamaicansk mesterskap i friidrett 2017 kom han på tredjeplass med 7,87 meter.

2018

Han satte personlig rekord på 200 meter under Grace Jackson Track Meet i februar 2018, med 21,18 sekunder. Han deltok i Samveldelekene 2018, og kom der på fjerdeplass i lengdehopp med ny personlig rekord på 8,12 meter. Under Jamaicansk mesterskap i friidrett 2018 fikk han sølv i lengdehopp, 2 cm bak Ramone Bailey. I august deltok han i NACAC-mesterskapet i friidrett 2018, og kom der på andreplass i lengdehopp bak Marquis Dendy fra USA, og forbedret sin personlige rekord til 8,24 meter. I Diamond League 2018 vant han et av kvalifiseringsstevnene, Meeting International Mohammed VI d'Athlétisme de Rabat, og kom på fjerdeplass i Diamond League-finalen i Zürich.

2019

Gayle kom på andreplass i lengdehopp under Müller Indoor Grand Prix i Birmingham, der han satte personlig rekord innendørs med 8,10 meter. Utendørs forbedret han sin personlige rekord i lengdehopp flere ganger, til 8,30 meter under Nike Seniors Link-Up i mai og 8,32 meter under Müller Anniversary Games i London. I juni vant han lengdehopp under Jamaicansk mesterskap i friidrett 2019, og vant da sin første nasjonale tittel. Han kom på andreplass i lengdehopp under Panamerikanske leker 2019 i Lima i Peru, kun slått av Juan Miguel Echevarría fra Cuba. Han kvalifiserte seg til finalen i Diamond League 2019, og kom på tredjeplass i Diamond League-finalen i Zürich med 8,20 meter.
Den 28. september 2019 vant han lengdehopp under VM i friidrett 2019, med ny jamaicansk rekord på 8,69 meter.
Sjumsju

Sjumsju (russisk: Шумшу) er den nordligste øya i Kurilene i Russland. Den ligger bare 11 km sør for Kapp Lopatka på Kamtsjatkahalvøya og har et areal på 388 km². Øya er den laveste av alle øyene i øygruppen og det høyeste punktet er 189 meter over havet. Terrenget på den lavtliggende øya er dekket av mange innsjøer og myrområde. 
Siden den ligger nær Kamtsjatka var Sjumsju det første området av Kurilene som kosakkene kom til de første årene av 1700-tallet. Det var fra en base på denne øya at russiske pelsjegere og kjøpmenn gradvis flyttet seg til de andre øyene i øygruppen og Sakhalin. Byen Bajkovo (Kataoka) er den største bosetningen og det administrative senteret på Sjumsju.
I 1945 var øya åstedet for det siste slaget under annen verdenskrig mellom Sovjetunionen og Japan. Slaget startet 18. august, tre dager etter at keiser Hirohito hadde bedt om å overgi seg. 
Administrativt hører øya til Sakhalin oblast.
Kjetil Backen

Nasjonale løp

Backen startet med hundekjøring i 1996 og vant Drevsjøløpet året etter. I karrieren har han fire Norgesmesterskap, ett i 1999, to i 2000 og ett i 2001. Som førstegangskjører vant han det korte Femundløpet (F280, som senere ble F400) i 1998 og Finnmarksløpet 1000 i 2000. I 2008 vant han for første gang det lengste Femundløpet (F600).

Iditarod

I 2008 kjørte Backen Iditarod for tredje gang og ble nummer ni. Han ble nest beste førstegangskjører i 2002 med en 10.-plass og i 2005 klatret han helt opp på pallen med en tredjeplass.
Støtbunn

Støtbunnen er den fremre delen av sluttstykkehodet på sluttstykket til et skytevåpen, og er den delen som fører inn en patron i kammeret og tar imot rekylen under avfyring.
Vestlandsutstillingen

Vestlandsutstillingen  er en årlig kunstutstilling for billedkunstnere fra Vestlandet.  Utstillingen turnerer vanligvis til ulike steder på Vestlandet.  Kunstnere med tilknytning til landsdelen kan søke om deltakelse.  
Vestlandsutstillingen har vært en viktig arena for kunstnere i fra vest, helt siden starten i 1922.
Utstillingen er et samarbeid mellom Kunstmuseet Kube i Ålesund, Kunsthuset Kabuso i Øystese, Sunnfjord Kunstlag i Førde, Haugesund Billedgalleri og Stavanger Kunstforening.  Økonomisk støtte blir gitt fra fylkeskommunene Rogaland, Hordaland, Sogn og Fjordane, Møre og Romsdal, samt  Norges kulturråd. 
I tillegg til Vestlandsutstillingen arrangeres det fire andre årlige landsdelsutstillinger for billedkunst: Østlandsutstillingen, Sørlandsutstillingen, Trøndelagsutstillingen og Nordnorsken. Utstillingene har ulik organisering.

Historie

Vestlandsutstillingen ble første gang arrangert i 1922.  Ifølge Norges kunsthistorie kom initiativet fra Axel Revold og kunsthistorikeren Einar Lexow.  I sin bok om Aage Storstein siterer imidlertid forfatteren Åse Ødegård en avisartikkel fra 1975 som hevder at ideen til utstillingen kom fra Stavanger-miljøet:  Kunstnere i byen møttes regelmessig i Harry Landås' hybelleilighet, og en gang da  diskusjonen dreide seg om Høstutstillingen hadde Olav Ansgar Larsen foreslått å lage en egen «Vestlandsutstilling».  Da ideen modnet satte Larsen seg i kontakt med Nils Krantz i Bergen, og  utstillingen ble etter hvert en realitet.  
I 1926 var malere fra Trøndelag invitert til deltakelse, men dette ble en engangsforeteelse.  Fra og med 1928 var utstillingen et årlig arrangement, med deltaking kun fra de fire vestlandsfylkene.

Vestlandsutstillingen 2011

Utgangspunkt for utstillingen i 2011 var en kortfortelling «Rom for sten og hjort», skrevet av Tormod Haugland.  Kunstnerisk ledelse var Karolin Tampere og Johanne Nordby Wernø.

Vestlandsutstillingen 2012

Temaet for Vestlandsutstillingen i 2012 er «bevegelse», og utstillingen er kurert av Annemari Skeide.
Pro Cycling Manager

Originalen (2005)

Over 40 lag og over 1000 syklister. Mer enn 450 løp.

Sesong 2007

Delta i over 500 ritt. 61 profesjonelle sykkelteam og mange ryttere.

Sesong 2012

Delta i 180 ulike løp og spill med 81 forskjellige lag.

Armada

I 2012 versjonen av Pro Cycling Manager kom Cyanide med en ny funksjon, Armada. Det går ut på å bygge seg et lag med syklister som du får i pakker, og spille med dem mot andre personer online. Om du vil kjøpe pakker med ekte penger, eller med mynter du tjener ved å spille er valgfritt. Rytterne er delt inn i tre kategorier. Det er gull, sølv og bronseryttere. Gullryttere er syklister som Alberto Contador, Mark Cavendish og Bradley Wiggins, mens sølv og bronseryttere er syklister med dårligere prestasjoner. Denne nye måten å spille online på er blitt tatt godt imot av spillene og det forventes flere forbedringer på Armada til 2013 versjonen av Pro Cycling Manager.
Ingram Frizer

Ingram Frizer (død august 1627) var en engelsk forretningsmann og hemmelig agent på slutten av 1500-tallet og begynnelsen av 1600-tallet. Han er kjent som morderen av dramatikeren og poeten Christopher Marlowe i huset til Eleanor Bull den 30. mai 1593.

Bibliografi

Svært lite er kjent om Frizers, men bevarte juridiske nedtegnelser synes å vitne om at han var en forretningsmann som gjorde det rimelig bra med å kjøpe og selge eiendom. På tiden av Marlowes død var landeierenThomas Walsingham «herre» av Frizer, men dette innebar ikke nødvendigvis at Frizer var en tjener. Foruten å handle på egne vegne, var Frizer Walsinhams forretningsagent. Walsingham var en ung slektning av dronning Elisabeths statsråd sir Francis Walsingham. Begge Walsinghamene var tungt involvert i spionasje og det er sannsynlig at Frizer var involvert som spion og agent på vegne av den yngre Walsingham.
Ikke samtlige av de forretninger som Frizer drev var ærlige og redelige: i 1593, i samarbeide med Nicholas Skeres, som også var tilstede ved mordet på Marlowe, planla han en komplisert svindel for å frata en Drew Woodleff av hans arv. I utbytte for 30 pund i kontanter ble Woodleff lokket til å signere en forpliktelse på 200 pund ved å overdra eiendom til Thomas Walsingham i utbytte for betaling.

Christopher Marlowe

I flere år før Marlowe ble drept hadde han vært løst tilknyttet til Walsinghamenes spionasje og det er sannsynlig at han tidvis fungerte som spion for dem. Våren 1593 tilbrakte Marlowe i huset til Thomas Walsingham i Scadbury Park i Kent. På dagen av drapet inviterte Frizer Marlowe til en fest i huset til Eleanor Bull, en enke av en lokal myndighetsperson i Deptford, en by ved en elv rundt 10 km lengre nord. Hvilken type etablissement som Frizer inviterte Marlowe er uklart, men det var antagelig et privat vertshus framfor en offentlig gjestgiveri. Også tilstede var Nicholas Skeres og Robert Poley, begge tilknyttet ringen av sir Francis Walsinghams spionasjer.
I henhold til Frizers vitnemål, som ble støttet av Poley og Skeres, og akseptert av likskuerettens jury, var Poley, Frizer og Skeres etter en lang dag med samtaler i et privat rom, sittende på en smal benk ved et bord og spilte terningspillet backgammon. Marlowe lå på en seng et annet sted i rommet. Frizer og Marlowe havnet i en krangel over the reckyninge — regningen. Marlowe skal brått ha hoppet opp og på Frizer, grepet den andres dolk som han bar i beltet og benyttet for å skjære kjøtt framfor slåssing, og med den stakk Marlowe den andre to ganger i hodet. Frizer, som var klemt sammen mellom Poley og Skeres, kunne bare forsvare seg ved å vri våpenet fra Marlowe og angripe. Hans hogg rammet over Marlowes høyre øye og drepte ham momentant.

Etter drapet

Frizer ble den 1. juni 1593 funnet ikke skyldig i mordet på grunn av selvforsvar, og den 28. juni ble han formelt benådet av dronningen. Noen få år senere, da kong Jakob kom på tronen mottok Frizer tallrike begunstiger fra kronen via mellomliggende ved Audrey Walsingham, Thomas Walsinghams hustru og venn av kongens dronning, Anna av Danmark. Han flyttet til en eiendom i Eltham i Kent hvor han levde respektabelt inntil han døde.
Hose

Hose eller hoser er en eldre betegnelse på lange eller korte strømper og på forskjellige strømpeliknende beinklær, ofte med hel fot, som ble båret av menn i Europa før og i middelalderen. Hoser ble som regel båret sammen med brok i form av knebukser eller side underbukser.